देवरिया (उत्‍तर प्रदेश) के विंध्‍यवासिनी बालिका संरक्षण गृह को लेकर हर दिन चौंकाने वाले और बेहद अमानवीय मामलों का खुलासा हो रहा है। शेल्‍टर होम से छुड़ाई गई बच्चियों ने काउंसलर्स को वहां के दर्दनाक और पीड़ादायक माहौल के बारे में बताया है। एक पीड़िता ने बताया क‍ि उसे सुबह नाश्‍ते में दो सूखी रोटियां और अचार दिया जाता था और दिन भर काम कराया जाता था। संचालकों का मन इतने से ही नहीं भरता था। रात में उनका यौन शोषण भी किया जाता था। बच्चियों पर तरह-तरह के प्रतिबंध भी लगाए गए थे। मसलन कैदी के रूप में जीवन बिताने वाली ये बच्चियां यदि गलती से भी छज्‍जे पर आ जाती थीं तो उन्‍हें जबरन कमरे में ले जाया जाता था। बच्चियों ने शेल्‍टर होम के भयावह माहौल का यह सच गोरखपुर से काउंसलिंग करने आई टीम के सदस्‍यों को बताया है।